Þetta er kærkomin og mikilvæg spurning þó að henni sé ef til vill ekki auðsvarað á þann hátt að lesandinn trúi svarinu . Sennilega hefur hann fundið á sér að konurnar sem vinna við Vísindavefinn eru alls ekki heimskar og við karlmennirnir tökum alveg undir það með honum . Þetta gildir óháð því hvaða skilningur sem lagður er í orðið " heimskur " . ( Ef við værum að skrifa í fullri alvöru félli þetta undir nokkuð sem kallað er jákvæð mismunun en hún er ólíkindatól eins og við sjáum á eftir ) . Þá er athyglisvert að spyrjandi skuli láta sér detta í hug að spyrja okkur sjálf um þetta . Ef við erum heimsk , getur hann þá tekið nokkurt mark á svari okkar ? Ætti hann ekki frekar að spyrja einhverja aðra sem þekkja til okkar og hafa kynnt sér Vísindavefinn ? Eða kannski að kynna sér heimsku okkar af eigin raun með því að lesa svör hér á vefnum ? Hér má hafa í huga að rannsóknir sýna að " heimskt " fólk gerir sér sjaldnast grein fyrir heimsku sinni og á erfitt með að skilja þegar aðrir finna að málflutningi þess . Lesandinn ræður því þess vegna algerlega sjálfur hvað hann gerir með það sem hér fer á eftir . Lýsingarorðið " heimskur " er eins og mörg önnur orð tungumálsins að því leyti að hægt er að skilja það á nokkra vegu . Mörg orð bera til dæmis með sér ýmsar aukamerkingar sem lita aðalmerkingu orðsins og hafa áhrif á notkun þess í góðu og vönduðu máli þar sem fólk vandar orðaval . Þessar aukamerkingar geta til dæmis komið til af því hvernig orðið er myndað . Ef orðið " heimskur " er skilið sem " fávís , fáfróður , fákunnandi " þá erum við karlmennirnir hér á Vísindavefnum vissulega heimskir því að þekking og viska mannanna nær skammt miðað við heiminn sem við erum að reyna að ráða í , gáturnar sem verið er að glíma við . Þetta á við um öll vísindi . En nú þyngist hins vegar brúnin á konunum hérna og þær spyrja hvort þær megi ekki líka teljast heimskar í þessum skilningi . Líklega hefur tilraunin til jákvæðrar mismununar þá mistekist enda er þetta vandræðagripur eins og við ýjuðum að áðan . En alltént höfum við lært að það þarf ekki að vera slæmt að vera heimskur ; það getur jafnvel talist eftirsóknarvert í sumum tilvikum . Enski eðlisfræðingurinn Ísak Newton ( 1643 - 1730 ) , einn mesti vísindamaður sögunnar , lét hafa eftir sér fræg ummæli um " heimsku " sína eða fákunnáttu : Ég veit ekki hvernig heimurinn kann að líta á mig ; en mér virðist sjálfum ég hafi aðeins verið eins og lítill drengur sem leikur sér í fjörunni og styttir sér stundir með því að finna öðru hverju sléttari stein eða fallegri skel en gengur og gerist , meðan gervallt úthaf sannleikans var ókannað fyrir fótum mínum . [ Tilvitnun úr bókinni Heimsmynd á hverfanda hveli 2 eftir Þorstein Vilhjálmsson , bls. 272. ] En íslenska orðið " heimskur " getur líka þýtt " vitgrannur " með vísun í " heimaalinn " , samanber stofn orðanna og málsháttinn " Heimskt er heimaalið barn " . Þó að við hérna hjá Vísindavefnum reynum að temja okkur hæversku og lítillæti höldum við samt ekki að við séum " heimskari " en aðrir í þessari merkingu . Mörg okkar ( eða margir ) hafa ferðast víða og dvalist með öðrum þjóðum og við hvetjum lesendur okkar til að gera slíkt hið sama . Þessi reynsla okkar kemur lesendum til góða með ýmsum hætti . En hvort sem við erum í raun heimsk ( ir ) eða ekki þá sýnist hitt ljóst , að það væri heimskulegt af okkur að reyna að svara þessari spurningu með já-i eða nei-i . Þetta svar er föstudagssvar . Ef einhver tekur eitthvað í því alvarlega er það alfarið á hans eða hennar eigin ábyrgð . Ásta Bryndís Schram er lektor og kennsluþróunarstjóri við Heilbrigðisvísindasvið HÍ auk þess sem hún starfar við kennsluráðgjöf hjá Kennslumiðstöð . Meginviðfangsefni hennar í rannsóknum er áhugahvöt , sjálfsmynd , samsömun og samspil þessara þátta við kennsluaðferðir .